7.

Articolele 12 și 13 se înlocuiesc cu următorul text: „Articolul 12 Monitorizare (1) În scopul de a permite Comisiei să controleze ajutoarele exceptate de la obligația de notificare prin prezentul regulament, statele membre sau, alternativ, în cazul ajutoarelor acordate pentru proiectele de cooperare teritorială europeană, statul membru în care este situată autoritatea de gestionare, păstrează evidențe detaliate cu informațiile și documentele justificative necesare pentru a demonstra că toate condițiile prevăzute în prezentul regulament sunt îndeplinite. Evidențele respective sunt păstrate timp de 10 ani de la data la care a fost acordat ajutorul ad-hoc sau de la data la care a fost acordat ultimul ajutor în cadrul schemei. (2) În cazul schemelor în cadrul cărora ajutorul fiscal se acordă în mod automat pe baza declarațiilor fiscale ale beneficiarilor și atunci când nu există un control ex ante prin care să se verifice dacă fiecare beneficiar îndeplinește toate condițiile de compatibilitate, statul membru verifică periodic, o dată pe an fiscal, cel puțin ex post și pe baza unui eșantion, dacă sunt îndeplinite toate condițiile de compatibilitate și trage concluziile care se impun. Statele membre păstrează evidențe detaliate ale controalelor pentru cel puțin 10 ani de la data efectuării acestora. (3) Statul membru în cauză transmite Comisiei, în termen de 20 de zile lucrătoare sau într-un termen mai îndelungat care poate fi stabilit în cerere, toate informațiile și documentele justificative pe care Comisia le consideră necesare pentru a monitoriza aplicarea prezentului regulament, inclusiv informațiile menționate la alineatele (1) și (2). Articolul 13 Domeniul de aplicare al ajutoarelor regionale Prezenta secțiune nu se aplică: (a) ajutoarelor care favorizează activitățile din sectorul siderurgic, din sectorul cărbunelui, din sectorul construcțiilor navale sau din sectorul fibrelor sintetice; (b) ajutoarelor pentru sectorul transporturilor și pentru infrastructurile conexe, precum și pentru sectorul producerii și distribuției de energie și pentru infrastructurile energetice, cu excepția schemelor de ajutoare regionale de exploatare; (c) ajutoarelor regionale sub formă de scheme care vizează un număr limitat de sectoare specifice de activitate economică; nu se consideră că schemele de ajutoare destinate activităților turistice, infrastructurilor de bandă largă sau prelucrării și comercializării produselor agricole vizează sectoare specifice de activitate economică; (d) ajutoarelor regionale individuale pentru investiții acordate unui beneficiar care, în momentul depunerii cererii de ajutor: (i) a închis aceeași activitate sau o activitate similară desfășurată într-o unitate situată pe teritoriul altei părți contractante la Acordul privind SEE în ultimii doi ani înainte de depunerea cererii; sau (ii) are [planuri concrete] de a închide o astfel de activitate într-o perioadă care începe la data depunerii cererii de ajutor și se încheie la maximum doi ani după finalizarea investiției inițiale; (e) ajutoarelor regionale de exploatare acordate întreprinderilor ale căror activități principale se încadrează în secțiunea K «Intermedieri financiare și asigurări» din NACE Rev. 2 sau întreprinderilor care desfășoară activități în interiorul grupurilor și ale căror activități principale se încadrează în categoriile 70.10 «Activități ale direcțiilor (centralelor), birourilor administrative centralizate» sau 70.22 «Activități de consultanță pentru afaceri și management» din NACE Rev. 2.”